Document ID: 32007R0414

ΚΑΝΟΝΙΣΜΟΣ (ΕΚ) αριθ. 414/2007 ΤΗΣ ΕΠΙΤΡΟΠΗΣ
της 13ης Μαρτίου 2007
για τις τεχνικές κατευθύνσεις σχεδιασμού, εφαρμογής και επιχειρησιακής χρήσης των υπηρεσιών πληροφοριών εσωτερικής ναυσιπλοΐας (ΥΠΕΝ) που αναφέρονται στο άρθρο 5 της οδηγίας 2005/44/EΚ του Ευρωπαϊκού Κοινοβουλίου και του Συμβουλίου σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/44/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας (1), και ιδίως το άρθρο 5,
Εκτιμώντας τα ακόλουθα:
(1)
Σύμφωνα με το άρθρο 1 της οδηγίας 2005/44/EΚ, καθορίζονται τεχνικές κατευθύνσεις για να εξασφαλισθούν εναρμονισμένες, διαλειτουργικές και ανοικτές υπηρεσίες πληροφοριών εσωτερικής ναυσιπλοΐας (ΥΠΕΝ).
(2)
Σύμφωνα με το άρθρο 5 της οδηγίας 2005/44/EΚ, καθορίζονται τεχνικές κατευθύνσεις σχεδιασμού, εφαρμογής και επιχειρησιακής χρήσης των υπηρεσιών πληροφοριών εσωτερικής ναυσιπλοΐας (ΥΠΕΝ), εφεξής αναφερόμενων ως κατευθύνσεις ΥΠΕΝ.
(3)
Οι κατευθύνσεις ΥΠΕΝ βασίζονται στις τεχνικές αρχές που ορίζει το παράρτημα II της οδηγίας.
(4)
Σύμφωνα με το άρθρο 1 παράγραφος 2 της οδηγίας 2005/44/EΚ, στις κατευθύνσεις ΥΠΕΝ λαμβάνεται δεόντως υπόψη το έργο που επιτελούν σχετικοί διεθνείς οργανισμοί όπως οι PIANC, CCNR και UNECE. Εξασφαλίζεται συνέχεια με άλλες υπηρεσίες διαχείρισης άλλων τρόπων κυκλοφορίας, ιδίως με τις υπηρεσίες διαχείρισης και πληροφοριών της θαλάσσιας κυκλοφορίας.
(5)
Προκειμένου να εξασφαλισθεί αμοιβαία κατανόηση του σχεδιασμού, της εφαρμογής και της επιχειρησιακής χρήσης των ΥΠΕΝ, οι όροι και οι ορισμοί που δίδονται στις παρούσες κατευθύνσεις ΥΠΕΝ θα χρησιμοποιηθούν περαιτέρω στην τυποποίηση και το σχεδιασμό εφαρμογής.
(6)
Η αρχιτεκτονική των ΥΠΕΝ που περιέχεται στις παρούσες κατευθύνσεις θα εφαρμοσθεί στη διαμόρφωση υπηρεσιών, συστημάτων και εφαρμογών.
(7)
Στον προγραμματισμό των ΥΠΕΝ, θα ακολουθείται συστηματική διαδικασία, όπως αυτή περιγράφεται στις παρούσες κατευθύνσεις ΥΠΕΝ.
(8)
Οι κατευθύνσεις, οι οποίες αποτελούν το αντικείμενο του παρόντος κανονισμού, ανταποκρίνονται στο σημερινό επίπεδο εξέλιξης της τεχνολογίας. Η πείρα που έχει αποκτηθεί από την εφαρμογή της οδηγίας 2005/44/EΚ και η μελλοντική τεχνολογική πρόοδος θα καταστήσουν ίσως αναγκαία την τροποποίηση των κατευθύνσεων σύμφωνα με το άρθρο 5 παράγραφος 2 της οδηγίας 2005/44/EΚ.
(9)
Το σχέδιο των κατευθύνσεων ΥΠΕΝ εξετάσθηκε από την επιτροπή που έχει συσταθεί βάσει του άρθρου 11 της οδηγίας 2005/44/EΚ.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 11 της οδηγίας 2005/44/EΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις κατευθύνσεις σχεδιασμού, εφαρμογής και επιχειρησιακής χρήσης των υπηρεσιών πληροφοριών εσωτερικής ναυσιπλοΐας (ΥΠΕΝ). Οι κατευθύνσεις περιέχονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαρτίου 2007.

Labels: 7
12
8
3